En mand mellem 50-60 er erklæret død, efter han blev fundet livløs i Limfjorden. Nordjyllands Politi søger nu personer, som kan identificere manden.

Fredag formiddag klokken 10:49 blev en mand fundet livløs i Limfjorden foran Restaurantskibet Prinses Juliana på Vestre Havnepromenade i Aalborg. Det var et par kajakroere og nogle forbipasserende på land, der opdagede manden og ringede 112. - Beredskabet forsøgte at genoplive ham på land, men det lykkedes ikke, og kort efter hans ankomst på Aalborg Sygehus blev han erklæret død, siger vagtchefen ved Nordjyllands Politi, Jess Falberg. Nordjyllands Politi har ikke kunne identificere manden, og søger nu personer, som kan hjælpe. Manden vurderes til at være mellem 50-60 år og har gråt hår. Han var iført mørkeblå bukser, brune/sorte støvletter, en sort dunjakke af mærket Moncler med en blå/grøn fleecejakke under. På armen bar han et ur af mærket Omega Seamaster. - Det er nogle meget særlige kendetegn, så vi håber, de kan få nogle til at genkende manden, så vi kan få ham identificeret, siger vagtchefen. Nordjyllands Politi ved endnu ikke, hvordan manden er havnet i Limfjorden. De formoder, at han har ligget i vandet siden sidst på natten til i dag, fredag, eller siden tidlig morgen. - Der er umiddelbart ikke noget, der tyder på en forbrydelse, siger vagtchefen. Nordjyllands Politi hører gerne fra borgere, der kan genkende manden eller ved noget om, hvordan han er havnet i Limfjorden. De kan traffes på telefonnummer 114. Opdatering klokken 21:00: Nordjyllands Politi har nu identificeret manden og underrettet mandens pårørende. Manden er 69 år og har bopæl i Aalborg. Det oplyser vagtchefen ved Nordjyllands Politi, Poul Fastergaard, og slår fast, at manden har været ude for en ulykke. - Manden har været i byen med nogle arbejdskolleger i går aftes, og efter midnat skiltes de, siger vagtchefen. Nordjyllands Politi formoder derfor, at manden har gået langs havnen og er faldet i vandet ved et uheld. Opdatering lørdag klokken 17:00: Ifølge Ekstra Bladet drjer det sig om Anders Jonas Brøns, som er stifter og medejer af Polar Seafood, der er Grønlands største privatejede virksomehed, og som har kontor i Vodskov. Polar Seafoods bestyrelsesfortmand bekræfter over for Ekstra Bladet, at det er milliardæren, der er fundet i havnen, og at hans familie er på vej til Aalborg.